‘เทเวศ’ประกาศกวาดเบี้ยประกันรายย่อย
เทเวศประกันตั้งเป้าเบี้ยรับรวม 3,500 ล้านบาท เน้นลูกค้ารายย่อย ลดความเสี่ยงด้านบริหาร
15 ก.พ. 2555

เทเวศประกันตั้งเป้าเบี้ยรับรวม 3,500 ล้านบาท เน้นลูกค้ารายย่อย ลดความเสี่ยงด้านบริหาร
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า บริษัทตั้งเป้าเบี้ยรับรวมในปีนี้ไว้ 3,500 ล้านบาท เพิ่มขึ้น 14% จากปี 2554 ที่มีเบี้ยรับรวม 3,067-3,077 ล้านบาท แยกเป็นเบี้ยประกันอัคคีภัย 180 ล้านบาท เบี้ยประกันภัยรถยนต์ 1,115 ล้านบาท ประกันภัยขนส่งทางทะเล 100 ล้านบาท ประกันอุบัติเหตุส่วนบุคคล (พีเอ) 256 ล้านบาท และประกันภัยเบ็ดเตล็ด 1,856 ล้านบาท 
สำหรับแผนงานหลักจะเน้นขยายฐานลูกค้ารายย่อยซึ่งเป็นพนักงานในเครือของลูกค้าองค์กร เช่น กลุ่มปูนซิเมนต์ไทย ด้วยการเสนอแบบประกันภัยครบวงจร ทั้งอัคคีภัย รถยนต์ สุขภาพ ประกันอุบัติเหตุส่วนบุคคล เพื่อลดความเสี่ยงในด้านการบริหารพอร์ต
“ที่ผ่านมาเราเติบโตจากลูกค้าองค์กรซึ่งมีเบี้ยประกันต่อรายสูง ทำให้สัดส่วนระหว่างรายใหญ่กับราย ย่อยอยู่ที่ 50:50 แต่ก็ยังไม่อยู่ในระดับที่ลดความผันผวนได้ เพราะลูกค้ารายใหญ่หายไปเพียง 1 ราย จะทำให้เบี้ยรวมลดลงมาก ปีนี้จึงจะเพิ่มราย ย่อยขึ้นเป็น 60% และรายใหญ่ 40% แต่ไม่ได้หมายความว่าเราจะลดลูกค้ารายใหญ่” นายชาติชาย กล่าว
นายชาติชาย กล่าวว่า บริษัทเตรียมช่องทางการเข้าถึงลูกค้ารายย่อยในหลายช่องทาง เช่น การขยายสาขาเทเวศสเตชันภายในห้างสรรพสินค้าในภูมิภาคให้มากขึ้น เช่น จ.อุดรธานี ลำปาง ชลบุรี และหาพันธมิตรใหม่เพื่อเพิ่มช่องทางของการขายผ่านธนาคารพาณิชย์ให้เหมาะกับกลุ่มลูกค้า ทั้งรายบุคคลและธุรกิจ และพัฒนาช่องทางการตลาดใหม่ๆ และจัดกิจกรรมร่วมกับตัวแทนและนายหน้า รวมถึงเพิ่มบริการผ่านศูนย์บริการลูกค้าหรือคอลเซ็นเตอร์ที่มี 50 คน ให้สามารถพิจารณาราคาเบี้ยประกันภัยรายย่อยแก่ลูกค้าได้